La Llei 11/1995, de 29 de setembre, de modificació parcial de la Llei 15/1990, de 9 de juliol, d'ordenació sanitària de Catalunya (LOSC), va adequar el règim de contractació del Servei Català de la Salut a la legislació bàsica de l'Estat, el contingut de la qual havia variat arran de l'entrada en vigor de la Llei 13/1995, de 18 de maig, de contractes de les administracions públiques.
Aquesta Llei va incorporar una disposició addicional 11 en la LOSC, per la qual s'encomanava al Govern regular, mitjançant un decret, els requisits, l'abast, el procediment i els sistemes de selecció per a l'establiment dels contractes de gestió de serveis sanitaris i sociosanitaris, i es prenia com a marc de referència la legislació sobre contractes de les administracions públiques, i tenint en compte les previsions del Pla de salut de Catalunya i les normes específiques d'ordenació de serveis.
En compliment del mandat establert per la precitada disposició addicional 11 de la LOSC, el Govern va aprovar el Decret 169/1996, de 23 de maig, pel qual es regula l'establiment dels convenis i contractes de gestió de serveis sanitaris en l'àmbit del Servei Català de la Salut (DOGC núm. 2211, de 29.5.1996).
Aquesta disposició fou substituïda pel Decret 345/2001, de 24 de desembre, pel qual es regula l'establiment dels convenis i contractes de gestió de serveis sanitaris en l'àmbit del Servei Català de la Salut (DOGC núm. 3542, de 28.12.2001) que substancialment mantenia el contingut del precitat Decret 169/1996, de 23 de maig.
L'establiment de convenis i contractes de gestió de serveis assistencials forma part d'un seguit de funcions del Serveis Català de la Salut que, operativament, s'ha anomenat "compra de serveis" i que inclou la identificació de les necessitats assistencials, la priorització dels serveis necessaris per tal de donar cobertura a les necessitats assistencials i la formalització dels corresponents encàrrecs de gestió a altres entitats.
En l'àmbit de l'ordenació dels serveis sanitaris de cobertura pública, des de l'aprovació del precitat Decret 169/1996, s'han produït importants avenços, que han culminat amb la creació de la Xarxa de centres, serveis i establiments de salut mental d'utilització pública de Catalunya, mitjançant el Decret 213/1999, de 27 de juliol; la Xarxa de centres, serveis i establiments sociosanitaris d'utilització pública de Catalunya, mitjançant el Decret 242/1999, de 31 d'agost, i, finalment, amb la regulació, pel Decret 378/2000, de 21 de novembre (DOGC núm. 3279, de 4.12.2000), del sistema sanitari integral d'utilització pública de Catalunya (SISCAT), que resta constituït per les dues xarxes abans esmentades juntament amb la Xarxa hospitalària d'utilització pública, creada pel Decret 202/1985, de 15 de juliol (DOGC núm. 568, de 29.7.1985), i els centres d'atenció primària.
D'altra banda, l'experiència assolida en l'aplicació del Decret 345/2001 i l'entrada en vigor de la Llei 30/2007, de 30 d'octubre, de contractes del sector públic han fet palesa la necessitat de modificar alguns aspectes de la regulació dels convenis i incorporar les adaptacions corresponents.
El projecte ha estat sotmès a la consideració del Consell de Treball, Econòmic i Social de Catalunya, que ha emès el dictamen corresponent.
Per tot això, d'acord amb el dictamen de la Comissió Jurídica Assessora, a proposta de la consellera de Salut i amb la deliberació prèvia del Govern,
Aquest Decret té com a objecte regular l'establiment dels convenis i contractes de gestió de serveis assistencials, que inclouen els serveis sanitaris i sociosanitaris de cobertura pública a càrrec del Servei Català de la Salut que no es prestin directament a través de l'Institut Català de la Salut.
Als efectes del que estableix aquest Decret, s'entén per:
Compra de serveis: l'activitat que comprèn la identificació de les necessitats assistencials, la priorització dels serveis necessaris per tal de donar cobertura a les necessitats assistencials i la formalització dels corresponents encàrrecs de gestió a altres entitats.
Encàrrec de gestió de serveis: l'activitat per la qual el Servei Català de la Salut encomana a una entitat proveïdora que presti, en un determinat àmbit territorial o subjectiu, determinats serveis a la ciutadania que tingui dret a l'assistència de cobertura pública, a canvi d'una contraprestació econòmica.
Entitat proveïdora: persona física o jurídica, en aquest cas privada o pública, titular d'un centre, servei o establiment sanitari o sociosanitari amb capacitat tècnica i habilitació legal per prestar els serveis que requereix la ciutadania que tingui dret a l'assistència sanitària o sociosanitària de cobertura pública.
Assistència sanitària o sociosanitària de cobertura pública: conjunt dels serveis i prestacions del sistema sanitari públic, la prestació dels quals ha de garantir el Servei Català de la Salut, de conformitat amb el Reial decret 1030/2006, de 15 de setembre, pel qual s'estableix la cartera de serveis comuns del Sistema Nacional de Salut i el procediment per la seva actualització, a través dels òrgans i organismes públics competents o a través de les denominades entitats proveïdores, ja siguin privades o públiques.
Serveis que poden ser objecte d'encàrrec de gestió de serveis
De conformitat amb la definició d'assistència sanitària o sociosanitària de cobertura pública, poden ser objecte de l'encàrrec de gestió de serveis:
a) Atenció primària, que comprèn: les activitats derivades de l'atenció de medicina general, pediatria, infermeria, treball social, odontologia, i d'altres especialitats pròpies d'aquest graó assistencial, com també les activitats preventives, educatives i de promoció de la salut de la població i també les proves o els serveis complementaris que siguin necessaris per a aquesta atenció.
b) Assistència hospitalària i especialitzada (inclosa l'atenció psiquiàtrica i de salut mental), que comprèn: processos de detecció, preventius, diagnòstics, terapèutics, de seguiment evolutiu i de suport a l'atenció primària, en règim ambulatori o d'hospitalització (processos aguts, subaguts, d'internament en la comunitat, de llarga estada, i domiciliària), tant de manera urgent com programada; serveis d'atenció de dia (en hospital de dia o en centre de dia), consultes externes, urgències, rehabilitació, serveis d'atenció específica, proves i serveis complementaris d'aquests processos.
c) Assistència sociosanitària, que compren: l'atenció, l'avaluació i el seguiment de suport a l'atenció primària i a l'hospitalització en processos subaguts o crònics que es presten en regim d'hospitalització (de llarga estada i de mitjana estada que inclou la convalescència, les cures pal·liatives, la mitjana estada polivalent i l'hospitalització domiciliària), serveis d'atenció a processos subaguts, serveis d'atenció de dia sociosanitaris, serveis d'avaluació i suport.
d) Transport sanitari urgent i transport sanitari programat, llevat dels supòsits que es decideixi que s'ha de contractar com a part integrant dels serveis definits en les lletres a, b i c.
e) Les teràpies referides a: diàlisi ambulatòria i altres modalitats, oxigenoteràpia i rehabilitació, així com les tècniques en fase de valoració, sempre que no s'hagin inclòs en la compra de serveis com a atenció primària o assistència hospitalària i especialitzada.
f) Qualsevol altra activitat sanitària prevista en l'article 8 de la Llei 15/1990, de 9 de juliol, d'ordenació sanitària de Catalunya.
g) Un conjunt dels anteriors tipus de serveis, que defineixin un sistema de serveis integrats de salut, entenent com a tal aquell sistema en el qual l'atenció sanitària de la població determinada en un territori es presta des dels diferents graons assistencials de manera coordinada per tal d'afavorir el continuum assistencial.
Aquest conjunt de serveis ha d'incloure inicialment, com a mínim, l'atenció primària, l'assistència hospitalària i especialitzada (llevat de la salut mental) i, en el seu estat final ha d'incloure, com a mínim, l'atenció primària, l'assistència hospitalària i especialitzada (inclosa la salut mental), i l'atenció sociosanitària.
L'encàrrec de gestió d'un conjunt de diferents tipus d'assistència, mitjançant un sistema de serveis integrats de salut, comporta que l'assistència sigui prestada pel conjunt d'entitats proveïdores d'un territori, de conformitat amb els acords de coordinació que s'estableixin entre aquestes entitats.
La contractació d'un conjunt de diferents tipus d'assistència, mitjançant un sistema de serveis integrats de salut, es pot formalitzar amb totes les entitats proveïdores o individualment amb cada entitat proveïdora, adquirint cadascuna d'aquestes el compromís d'establir els acords de coordinació corresponents amb la resta d'entitats proveïdores.
Contractes i convenis de gestió de serveis
L'encàrrec de la gestió dels serveis definits a l'article 3 podrà adoptar qualsevol de les modalitats del contracte de gestió de serveis públics, de conformitat amb el que estableixi la normativa sobre contractació del sector públic.
5.1 L'encàrrec de la gestió dels serveis definits a l'article 3 es podran formalitzar jurídicament mitjançant l'establiment de convenis o contractes administratius, segons correspongui.
5.2 L'establiment de convenis serà d'aplicació en els supòsits següents:
a) L'encàrrec de la gestió de serveis d'àmbit hospitalari, d'acord amb el que estableix l'article 67 de la Llei 14/1986, de 25 d'abril, general de sanitat quan els centres hospitalaris estiguin integrats en les xarxes que regulen els articles 43 i 48 de la llei 15/1990, de 9 de juliol, d'ordenació sanitària de Catalunya.
b) L'encàrrec de la gestió de serveis assistencials, quan les entitats proveïdores siguin entitats que, de conformitat amb l'article 24.6 de la Llei 30/2007, de 30 d'octubre, de contractes del sector públic, tinguin la consideració de mitjà propi del Servei Català de la Salut o del Departament de Salut.
5.3 L'establiment de contractes administratius serà d'aplicació en els supòsits següents:
a) Els encàrrecs de gestió de serveis d'àmbit no hospitalari, integrats en xarxes de serveis assistencials sanitaris regulades per decret del Govern, d'acord amb el que estableix l'article 17.2 del present Decret.
b) L'encàrrec de la gestió de serveis que prestin la resta d'entitats proveïdores, llevat que estiguin incloses en qualsevol dels supòsits que, d'acord amb l'apartat anterior, permeten l'establiment d'un conveni.
Els contractes o convenis han de tenir en compte les necessitats que preveu el Pla de salut de Catalunya en l'àmbit territorial corresponent, la utilització òptima dels recursos sanitaris públics i les dotacions pressupostàries consignades a aquests efectes.
S'ha de donar preferència per establir contractes de gestió de serveis sanitaris a les empreses que tinguin en la seva plantilla persones amb discapacitat o en situació d'exclusió social i a les entitats que tinguin caràcter no lucratiu, d'acord amb les condicions que estableixen l'article 90.2 de la Llei 14/1986, de 25 d'abril, general de sanitat; l'article 5.c) de la Llei 15/1990, de 9 de juliol, d'ordenació sanitària de Catalunya, i la disposició addicional sisena de la Llei 30/2007, de 30 d'octubre, de contractes del sector públic.
7.1 D'acord amb l'article 14.1.g) de la Llei 15/1990, de 9 de juliol, d'ordenació sanitària de Catalunya, correspon al Consell de Direcció del Servei Català de la Salut fixar els criteris generals i establir i actualitzar els convenis i contractes de gestió de serveis sanitaris per a la compra de serveis sanitaris a què fa referència aquest Decret.
7.2 El Consell de Direcció podrà delegar l'establiment i l'actualització d'aquests convenis i contractes de gestió de serveis sanitaris en el director o directora del Servei Català de la Salut, sens perjudici de la seva ratificació ulterior, així com a les regions sanitàries d'acord amb el que estableix l'article 22 de la Llei 15/1990, de 9 de juliol, esmentada.
8.1 Les entitats proveïdores han de complir els requisits següents:
a) Tots els centres, serveis o establiments, on prestin els seus serveis, han de disposar de la corresponent autorització de funcionament i constar en el Registre de centres, serveis i establiments sanitaris de la Direcció General de Recursos Sanitaris del Departament de Salut.
b) Els centres hospitalaris de la xarxa hospitalària d'utilització pública han d'estar acreditats i complir amb la resta de requisits que estableix el Decret 202/1985, de 15 de juliol, de creació de la xarxa hospitalària d'utilització pública (DOGC núm. 568, de 29.7.1985).
c) Els centres, serveis i establiments integrats en la Xarxa de centres, serveis i establiments de salut mental han de complir els requisits que estableix el Decret 213/1999, de 27 de juliol, de creació de la Xarxa de centres, serveis i establiments de salut mental d'utilització pública de Catalunya.
d) Els centres, serveis i establiments integrats en la Xarxa de centres, serveis i establiments sociosanitaris han de complir els requisits que estableix el Decret 242/1999, de 31 d'agost, de creació de la Xarxa de centres, serveis i establiments sociosanitaris d'utilització pública de Catalunya.
e) Els centres no previstos als epígrafs anteriors, en el seu cas, han de complir els estàndards de qualitat que s'hagin determinat mitjançant una ordre del Departament de Salut per cada tipologia de centres, a proposta del Consell de Direcció del Servei Català de la Salut.
8.2 L'acreditació del compliment d'aquests estàndards correspon al director o directora del Servei Català de la Salut mitjançant resolució.
D'acord amb el que estableix l'article 67.d) de la Llei 30/2007, de 30 d'octubre, de contractes del sector públic, el compliment d'aquests estàndards acredita suficient capacitat tècnica per contractar la gestió de serveis sanitaris.
Tanmateix, la capacitat tècnica es pot acreditar per la resta de mitjans que regula l'article 68 de la Llei 30/2007, de 30 d'octubre, de contractes del sector públic; sense perjudici que, si s'escau, també s'hagi d'acreditar el compliment dels estàndards de qualitat corresponents.
8.3 El compliment dels estàndards esmentats també s'haurà d'exigir per part de les entitats proveïdores de serveis sanitaris per compte del Servei Català de la Salut, en el seu cas, quan subcontractin serveis accessoris a altres entitats.
8.4 La revocació de la resolució que acredita el compliment dels estàndards de referència determina l'extinció de qualsevol relació de compra de serveis sanitaris o de subcontractació d'aquests serveis, segons s'escaigui.
Aquesta revocació requereix la incoació de l'expedient corresponent i l'atorgament del tràmit d'audiència a la part interessada.
Instruccions del Servei Català de la Salut
Les entitats proveïdores de serveis sanitaris han de complir les instruccions que el Servei Català de la Salut dicti en el marc de les seves competències.
Els convenis o contractes, sense perjudici del que estableix l'article 26.1 de la Llei 30/2007, de 30 d'octubre, de contractes del sector públic, ha d'incloure necessàriament en les seves clàusules:
a) Els serveis i les prestacions que en constitueixen l'objecte, amb determinació de l'àmbit territorial o subjectiu en el qual s'han de prestar.
b) Els drets i les obligacions recíprocs, garantint que l'assistència que es presti a l'empara del conveni o contracte serà la mateixa per a totes les persones usuàries sense altres diferències que les sanitàries inherents a la naturalesa pròpia dels diferents processos.
c) La durada, d'acord amb el que preveu l'article 11, i les causes d'extinció.
d) El sistema de pagament, d'acord amb la normativa que ho reguli.
e) La informació que el centre ha de facilitar al Servei Català de la Salut a l'efecte de possibilitar l'avaluació de les activitats pactades.
f) Les facultats d'inspecció que corresponguin al Servei Català de la Salut, de conformitat amb el que estableix l'article 13.
g) L'obligació que els serveis i les prestacions que en constitueixen l'objecte s'ajustin als principis establerts en la Llei 14/1986, de 25 d'abril, general de sanitat; la Llei 15/1990, de 9 de juliol, d'ordenació sanitària de Catalunya, i la Llei 16/2003, de 28 de maig, de cohesió i qualitat del Sistema Nacional de Salut.
L'encàrrec de la gestió de serveis, amb independència que es formalitzi mitjançant l'establiment d'un conveni o d'un contracte administratiu i d'acord amb el que estableix l'article 254 de la Llei 30/2007, de 30 d'octubre, de contractes del sector públic, quan no comporti l'execució d'obres, podrà tenir una durada màxima de 10 anys; i, en cas que l'encàrrec de gestió de serveis comporti l'execució d'obres, amb independència que es formalitzi jurídicament amb un conveni o un contracte administratiu, podrà tenir una durada màxima de 50 anys.
L'activitat objecte dels convenis o contractes s'ha d'ajustar, dins dels paràmetres generals establerts prèviament, a les necessitats assistencials de la població mitjançant la subscripció de clàusules addicionals als respectius convenis o contractes.
13.1 El Servei Català de la Salut realitzarà un seguiment periòdic de les activitats i del compliment de les instruccions i estàndards de qualitat, i portarà a terme l'avaluació dels resultats dels convenis i contractes mitjançant els quals es formalitzi l'encàrrec de gestió de serveis.
13.2 Els centres, serveis i establiments de les entitats proveïdores, així com aquells que estiguin subcontractats per les anteriors, de conformitat amb el que estableix l'article 7.1.a) de la Llei 15/1990, de 9 de juliol, d'ordenació sanitària de Catalunya, estan sotmesos a l'activitat inspectora del Servei Català de la Salut.
En aquest sentit, les esmentades entitats proveïdores estan obligades a facilitar les tasques d'inspecció en relació amb els serveis i prestacions que es realitzin per compte del Servei Català de la Salut.
Penalitzacions per incompliment
L'incompliment de les previsions dels convenis o contractes, mitjançant els quals es formalitzi l'encàrrec de la gestió de serveis, o de la normativa que reguli la prestació dels serveis que presti l'entitat proveïdora pot donar lloc a l'oportuna penalització, d'acord amb la clàusula establerta a aquest efecte en el conveni o contracte corresponent i sense perjudici que aquest incompliment pugui ser causa de la resolució del conveni o contracte.
El Servei Català de la Salut exerceix, amb els límits que estableix la normativa sobre contractes del sector públic, la prerrogativa d'interpretar els convenis o contractes mitjançant els quals es formalitzi l'encàrrec de la gestió de serveis; així com resoldre els dubtes que n'ofereix el compliment, modificar-los per raons d'interès públic, acordar-ne la resolució i determinar els efectes d'aquesta.
Procediment per a l'establiment de convenis
16.1 L'establiment i renovació dels convenis per a la compra de serveis s'ha d'ajustar als criteris generals que fixi el Consell de Direcció del Servei Català de la Salut, tenint en compte la utilització òptima dels recursos sanitaris públics.
16.2 El Servei Català de la Salut, a la vista dels criteris generals fixats, l'avaluació de la demanda de serveis i l'oferta assistencial, ha de determinar, quantitativament i qualitativament, els serveis que han de ser objecte del conveni, amb la negociació prèvia amb totes les entitats proveïdores integrades en les corresponents xarxes, dins l'àmbit territorial corresponent.
D'aquestes actuacions s'ha de deixar constància en la proposta de contractació que s'elevarà a l'òrgan contractant.
16.3 Les entitats proveïdores han d'acreditar la seva capacitat i solvència, mitjançant la documentació que estableixi el Servei Català de la Salut o, en el seu defecte, mitjançant declaració responsable.
Tanmateix, s'entén justificada la capacitat tècnica de les entitats proveïdores, pel que fa als serveis que prestin en centres, serveis o establiments integrats en la XHUP, o en altres xarxes de serveis assistencials sanitaris regulades per decret del Govern, en tant que compleixin els requisits d'acreditació o els estàndards de qualitat que han de complir per formar part de les respectives xarxes; pel que fa a la resta de centres, en tant que compleixin els estàndards de qualitat determinats per Ordre del Departament de Salut, d'acord amb l'article 8.1 d'aquest Decret.
Procediment per a l'establiment de contractes
17.1 La formalització de l'encàrrec de la gestió de serveis mitjançant un contracte administratiu s'ajustarà als procediments i les formes d'adjudicació, per al contracte de gestió de serveis públics, establertes per la normativa sobre contractació del sector públic, a la qual resta sotmesa també, l'execució, la modificació, els efectes i l'extinció i, si s'escau, la subcontractació d'aquests contractes.
17.2 El Servei Català de la Salut, de conformitat amb l'article 156.c) de la Llei 30/2007, de 30 d'octubre, de contractes del sector públic, pot contractar per procediment negociat els encàrrecs de gestió de serveis d'àmbit no hospitalari que s'hagin de prestar des de centres, serveis o establiments no hospitalaris integrats, en xarxes de serveis assistencials sanitaris la integració en les quals s'hagi portat a terme mitjançant l'establiment d'un contracte marc adjudicat amb subjecció a les normes que estableix la Llei 30/2007, de 30 d'octubre, de contractes del sector públic.
17.3 La prestació dels serveis d'hemodiàlisi, atenent la sectorització que per raons sanitàries estableix l'Ordre de 16 de juny de 1987 del Departament de Sanitat i Seguretat Social, de desplegament del Programa d'atenció a la insuficiència renal (DOGC núm. 856, de 26.6.1987), s'ha de contractar per procediment negociat, de conformitat amb el que estableix la lletra a) de l'article 156 de la Llei 30/2007, de 30 d'octubre, de contractes del sector públic.
El Servei Català de la Salut i les entitats proveïdores podran establir en els contractes i convenis corresponents el compromís per part de les entitats proveïdores d'adoptar mesures per a millorar la gestió de les prestacions sanitàries que ofereixen, compartint el risc d'assolir un nivell de despesa determinat.
El Consell de Direcció del Servei Català de la Salut, en aquest cas, determinarà anualment els objectius de despesa màxima i els percentatges mínim i màxim de risc que assumeixen les entitats proveïdores com a corresponsabilització en la despesa en aquestes prestacions.
Al finalitzar l'any, una vegada avaluat el compliment dels objectius de despesa, el Servei Català de la Salut aplicarà la corresponent repercussió econòmica, d'acord amb el que s'hagi establert en els contractes i convenis corresponents.
El requisit de disposar d'acreditació no serà exigible per establir convenis amb les entitats proveïdores titulars d'hospitals de nova creació, que disposin de la corresponent autorització administrativa, durant els 3 anys següents a la seva posada en funcionament, de conformitat amb el Decret 5/2006, de 17 de gener, pel qual es regula l'acreditació de centres d'atenció hospitalària aguda i el procediment d'autorització d'entitats avaluadores, que preveu que l'acreditació s'atorgui un cop els hospitals estan en funcionament.
Queda derogat el Decret 345/2001, de 24 de desembre, pel qual es regula l'establiment dels convenis i contractes de gestió de serveis sanitaris en l'àmbit del Servei Català de la Salut.
Les disposicions d'aquest Decret seran d'aplicació als contractes i convenis vigents en la data d'entrada en vigor d'aquest Decret.
Aquest Decret entrarà en vigor als 20 dies de la seva publicació al Diari Oficial de la Generalitat de Catalunya.